學一種新ê語言、培養多語文ê能力，來吸收濟濟ê智識，兼訓練家己ê頭腦，其實無tiānn-tio̍h ài去追求外國語。台灣ê多元語言環境，是lán上珍貴ê寶藏；beh了解在地ê故事、傳承家鄉ê記持、粒積lán人ê文化，就uì學本土語言開始。
Thong人知，多元語文ê社會環境有創新、創意kap競爭ê優勢，政治人物較戇mā知影tuè人huah。M̄-koh講著beh學多元語文ê時，tsia-ê政治人物suî跳過本土母語，直接去tshînn倚外國語，若像m̄知有本土語言ê存在。
過去本土語言內底ê客語、台語lóng hông看做是漢語下跤ê方言，hông認為kē人一級；其實，客語、台語lóng m̄是「中國話」ê方言。Koh再講，語言無分懸低，語言學理kap《世界語言權宣言》lóng強調語言是平等--ê，bē-sái有歧視。咱若輕視別人ê語言已經無應該，tsit-má suah連ka-tī ê母語to輕視。
台灣有二十種以上ê本土語言，beh講多元語文，本身tō有夠額ê語言來tsiânn。有外國語beh來參與是kài好，m̄-koh咱佇這塊土地徛起，beh學本土語言ê成本，其實比外國語較kē；咱ê本土語言tsit-má看--起-來「離離落落」，是因為過去hōo殖民政權打壓所致。咱若kā所有ê本土語言lóng救--轉-來，你想，免講學習本貴som-som ê外語，咱身軀邊tō有二十幾種語言thang學。
若koh thang把握囡仔學語言ê時機，咱ê囡仔佇七歲進前會曉兩三種本土語言並無困難；有學語言ê經驗做基礎，另工beh學英語、日語等外語ke真簡單。若koh加添華語，咱ê囡仔小學畢業進前bat四五種語言，檢采是真平常ê tāi-tsì；án-ne咱ê社會自然tsiânn做多元語文ê環境。知影thang學本土語言tō有這款贏面，可惜真tsē台灣人痟外語，顛倒斬斷囡仔學本土語言ê機會，連外國語mā學袂好勢。
講--起-來，筆者認為過去ê國民黨對語言是內行，所以in知影beh àn tó位拍死本土語言，一下拍tō著。咱ê母語hông打壓了後，一寡台灣人m̄知beh kā公道討--轉-來，顛倒tsiânn做打壓母語ê拍手。有人hōo in牽--去，tuè in設ê路liù-liù行，較thang承著肉iù仔；m̄-koh大部份台灣人suah tsiânn做弱勢，辛苦過日。
民進黨對語言是外行，號稱本土政黨，tsit-má完全執政，suah m̄知去救本土語言。翻頭想，2008年國民黨政府tú上台，未到三個月tō kā「台灣閩南語」改做「閩南語」，koh kā beh辦台語認證ê 4,000萬預算thâi kah bô半角；民進黨執政一冬半，suah連這款困境to無kā拍--破，台灣ê本土語言復振猶有啥thang ǹg-bāng？
Bîn-chìn-tóng tùi gí-giân sī gōa-hâng, hō-chheng pún-thó͘ chèng-tóng, chit-má oân-choân chip-chèng, soah m̄ chai khì kiù pún-thó͘ gí-giân. Hoan-thâu siūⁿ, 2008 nî Kok-bîn-tóng chèng-hú chiūⁿ-tâi, bōe kàu 3 kò goe̍h tō kā “Tâi-oân Bân-lâm-gí” kái chò “Bân-lâm-gí”, koh kā beh pān Tâi-gí jīn-chèng ê 4,000 bān ū-soàn thâi kah bô pòaⁿ kak; Bîn-chìn-tóng chip-chèng 1 tang pòaⁿ, soah liân chit khoán khùn-kéng to bô kā phah--phòa, Tâi-oân ê pún-thó͘ gí-giân ho̍k-chín iáu-ū siáⁿ thang ǹg-bāng？